Boðað var til verkfalls, á alþjóðaflugvellinum í Brussel í Belgíu í gær, vegna óánægju starfsfólks með vinnuálag. Illa hefur gengið að fá fólk til starfa og fylla upp í stöðugildi á flugvellinum. Brynjar Már Brynjólfsson, mannauðsstjóri Isavia, segir að þetta sé ekki vandamál hér á landi. Tekist hafi að manna svo til allar stöður á Keflavíkurflugvelli í sumar.
Við réðum um 300 starfsmenn í sumar. Það leit ekki vel út þegar við fórum af stað í byrjun janúar en síðan varð þetta betra. Okkur tókst að manna 97% af þeim stöðum sem við ætluðum að ráða í fyrir sumarið í sumar. En það sem flugvellir eru að fást við um allan heim, og við finnum það líka, er að traust fólks á flugvöllum sem vinnustað hefur dvínað. Einfaldlega vegna þess að flugvellir fóru í gegnum tvö ár þar sem var mikill samdráttur. Margir héldu að þeir væru að fara að byrja aftur þegar byrjað var að ráða fólk, en síðan kom enn eitt covid-afbrigðið svo það þurfti að draga ráðningar til baka. Þannig við vitum að það mun taka tíma að vinna upp það traust.
Á álagstímum sé mikið um að vera á Keflavíkurflugvelli sem geti leitt til tafa, en ekki umfram það sem eðlilegt þyki.
Við erum mönnuð eftir farþegaspám sem eru framar björtustu vonum. Við mönnuðum okkur þannig í sumar. Þannig að við búumst ekki við álagi hvað það varðar hjá okkur, en Íslendingar eru mjög ferðaþyrstir þannig það er alveg traffík í flugstöðinni og ég mæli alveg með því að fólk gefi sér tíma áður en það fer í flug, en við höfum verið að standast öll okkar þjónustuviðmið og búumst við að gera það í sumar.
Það tókst að manna svo til allar stöður á Keflavíkurflugvelli í sumar, ólíkt mörgum öðrum alþjóðaflugvöllum í Evrópu. Mannauðsstjóri Isavia segir greinilegt að traust fólks til flugvalla sem vinnustaðar hefur dvínað.